ขวางคอนเสิร์ต วงแกรนด์เอ็กซ์ มือกลองไปร้องศาล เรียกค่าเสียหาย 5 ล้าน
เบิ้ม-ประสิทธิ์ ไชยะโท มือกลองวง แกรนด์เอ็กซ์ ร้องศาลทรัพย์สินทางปัญญาและการค้าระหว่างประเทศกลาง อ้างสมาชิกวงแกรนด์เอ็กซ์ 8 คนกับบริษัทที่จัดคอนเสิร์ต แกรนด์เอ็กซ์ บริบูรณ์ และเพจ แกรนด์เอ็กซ์ ออฟฟิเชียล ละเมิด เรียกค่าเสียหายสูงลิ่วถึง 5 ล้านบาท เผยคาใจเรื่องค่าตัวในวงรับไม่เท่ากันและไม่ได้รับการติดต่อให้ไปร่วมเล่นคอนเสิร์ตครั้งสุดท้าย ที่จะมีขึ้นวันที่ 3 ส.ค. ขณะที่แอดมินเพจ แกรนด์เอ็กซ์ ออฟฟิเชียล ยันเชิญมาร่วมแสดงด้วย แต่เรียกค่าตัวสูงเกินไป ทำให้ผู้จัดคอนเสิร์ตรับไม่ไหว ส่วนคอนเสิร์ตยังแสดงต่อไปไม่สะดุด,ที่ศาลทรัพย์สินทางปัญญาและการค้าระหว่างประเทศกลาง เมื่อเวลา 13.00 น. วันที่ 20 มิ.ย.นายประสิทธิ์ ไชยะโท อายุ 68 ปี หรือเบิ้ม มือกลองวงแกรนด์เอ็กซ์ พร้อมนายอสรเดช วรรโณภาส ทนายความ เดินทางเข้ายื่นฟ้องสมาชิกวงแกรนด์เอ็กซ์ 8 คน บริษัท หนีกรุง คอนเน็ค จำกัด และแอดมินเพจ แกรนด์เอ็กซ์ ออฟฟิเชียล เป็นจำเลย เรื่องละเมิดเรียกค่าเสียหาย 5 ล้านบาท ขอให้ศาล มีคำสั่งคุ้มครองชั่วคราวไม่ให้จำเลยจัดคอนเสิร์ต แกรนด์เอ็กซ์ บริบูรณ์ ในวันที่ 3 ส.ค. ที่อิมแพคอารีนา เมืองทองธานี,ภายหลังยื่นคำฟ้อง นายประสิทธิ์ได้มอบคำแถลงการณ์ให้สื่อมวลชน ใจความว่า ตามที่บริษัท หนีกรุง คอนเน็ค และสมาชิกวงแกรนด์เอ็กซ์จะร่วมกันจัดคอนเสิร์ต แกรนด์เอ็กซ์ บริบูรณ์ ในวันที่ 3 ส.ค. ที่อิมแพค อารีนา เมืองทองธานี ตนเป็นหนึ่งในสมาชิก ที่ร่วมก่อตั้งวงแกรนด์เอ็กซ์ตั้งแต่เริ่มต้นจนถึงปัจจุบัน ถือเป็นผู้มีสิทธิเท่าเทียมกับสมาชิกคนอื่น เมื่อมีการใช้ชื่อวงแกรนด์เอ็กซ์ไปหาประโยชน์หรือกระทำการใดๆ หรือการระงับสิ้นไปของชื่อวงและเครื่องหมายของวง ต้องได้รับความยินยอมจากสมาชิกทุกคน รวมถึงตนด้วย ไม่ใช่แค่คนกลุ่มหนึ่งในวงแกรนด์เอ็กซ์ ผู้ร่วมก่อตั้งย่อมมีสิทธิเท่าเทียมกัน วันนี้ได้มาขอความเป็นธรรมจากศาลให้ช่วยคุ้มครองสิทธิที่ถูกละเมิด ทั้งนี้ ยังมีผู้ไม่หวังดีบางคน และเพจ เฟซบุ๊ก ไปกล่าวอ้างให้เสียหายว่า ตนป่วยมีปัญหาทางด้านสุขภาพ ไม่สามารถเล่นคอนเสิร์ตได้ ทั้งที่ปัจจุบันตนมีสุขภาพแข็งแรงดี รับสอนตีกลองเป็นประจำ การกระทำดังกล่าวทำให้เสียหาย จึงต้อง พึ่งกระบวนการยุติธรรมเพื่อรักษาเกียรติและศักดิ์ศรี,นายประสิทธิ์กล่าวอีกว่า ปัญหาความขัดแย้ง เกิดขึ้นหลังจากคอนเสิร์ตเมื่อปี 2559 การแบ่งค่าตัวของสมาชิกในวง เมื่อมาดูสัญญาทำให้รู้ว่ามีการแบ่งค่าตัวไม่เท่ากัน รู้สึกว่าไม่แฟร์ ทำให้การจัดคอนเสิร์ตแกรนด์เอ็กซ์ บริบูรณ์ ครั้งนี้ ตนจึงไม่ได้รับการชักชวนจากเพื่อนร่วมวง ไม่มีการติดต่อพูดคุย ทั้งที่ตนและนายนคร เวชสุภาพร หัวหน้าวง เป็นผู้ร่วมก่อตั้งวงมาตั้งแต่ปี 2512 ตั้งแต่เมื่อครั้งเป็นนักเรียน ในอดีตสมาชิกในวงต่างได้รับการแบ่งค่าตัว เท่ากันหมด มามีปัญหาเมื่อปี 2559 ตนพยายามจะขอดูสัญญา เพิ่งได้เห็นหลังจากที่คอนเสิร์ตผ่านไปแล้ว 1 ปี ทำให้รู้สึกว่าไม่ยุติธรรม แต่พร้อมที่จะคุยเจรจา เพราะทุกคนเป็นเสมือนครอบครัว เป็นเพื่อนกันมานาน,ด้านนายอสรเดช ทนายความกล่าวว่า การฟ้องครั้งนี้ได้ขอให้ศาลคุ้มครองชั่วคราวให้ระงับการ จัดคอนเสิร์ตแกรนด์เอ็กซ์ บริบูรณ์ เพราะคอนเสิร์ตดังกล่าวมีคำว่าปิดตำนาน เป็นการแสดงครั้งสุดท้าย นายประสิทธิ์เชื่ออย่างหนักแน่นว่า เป็นผู้มีสิทธิกับชื่อวงแกรนด์เอ็กซ์ที่เป็นชื่อทางการค้า ย่อมมีสิทธิ์ในชื่อด้วย หากคอนเสิร์ตดังกล่าวจัดขึ้น ทำให้นายประสิทธิ์ได้รับความเสียหาย จึงมีการฟ้องเรียกค่าเสียหายจำนวน 5 ล้านบาท แม้ศาลจะนัดไปไต่สวนขอคุ้มครองชั่วคราวในวันที่ 4 พ.ย. ซึ่งเป็นวันหลังจากเล่นคอนเสิร์ตไปแล้วก็ตาม แต่โจทก์สามารถที่จะยื่นคำร้องต่อศาลได้เมื่อมีเหตุจำเป็น ระหว่างนี้พร้อมที่จะให้ทางฝ่ายคู่ความได้มีโอกาสไกล่เกลี่ยหรือเจรจาน่าจะเป็นทางออกที่ดีที่สุดสำหรับเพื่อนที่ร่วมวงกันมา,วันเดียวกัน ผู้สื่อข่าวโทรศัพท์สัมภาษณ์นายจักสรณ์ วรางค์ศรีศิริ แอดมินเพจวงแกรนด์เอ็กซ์ ออฟฟิเชียล ที่เป็นเลขานุการการจัดคอนเสิร์ตวงแกรนด์เอ็กซ์ บริบูรณ์ นายจักสรณ์กล่าวว่า ตอนนี้ยังไม่ทราบรายละเอียดอะไร ต้องรอให้ทนายส่งเอกสาร มาให้ดูก่อน ทำให้ไม่สามารถพูดอะไรได้ ผู้สื่อข่าวถามว่าความสัมพันธ์ระหว่างสมาชิกวงแกรนด์เอ็กซ์กับพี่เบิ้ม-ประสิทธิ์ ไชยะโท เป็นอย่างไรบ้าง นาย จักสรณ์กล่าวว่า ก็ดีมาโดยตลอด หลังจากที่เราแยกวง เมื่อปี 2527 ทุกครั้งที่วงแกรนด์เอ็กซ์มารวมตัวกันตั้งแต่เมื่อปี ค.ศ.2002 ก็เป็นแบบเฉพาะกิจ เสร็จจากเล่นคอนเสิร์ตต่างคนต่างแยกย้ายไปประกอบอาชีพของตัวเอง,เมื่อถามว่า ปัญหาที่เกิดขึ้นมันมาจากอะไร นายจักสรณ์กล่าวว่า การเล่นคอนเสิร์ตทุกครั้ง นักดนตรีจะได้รับค่าตัวแตกต่างกันไป อย่างพี่แจ้-ดนุพล หรือ พี่ต้อง-นคร ได้รับไม่เท่ากัน คอนเสิร์ตครบรอบ 50 ปีวงแกรนด์เอ็กซ์ ที่จะมีขึ้นก็เช่นกัน เป็นการรวมตัวสมาชิกของวงครั้งสุดท้าย จริงๆได้เชิญพี่เบิ้มมาแสดงด้วย แต่พี่เบิ้มเรียกค่าตัวสูงไปจน คนจัดรับไม่ไหว อาจจะเป็นสาเหตุนี้ก็ได้ อย่างไรก็ตาม การแสดงคอนเสิร์ต 50 ปีวงแกรนด์เอ็กซ์ ในวันที่ 3 ส.ค. ยังจัดอยู่ ไม่มีอะไรเปลี่ยนแปลง
เบิ้ม-ประสิทธิ์ ไชยะโท มือกลองวง แกรนด์เอ็กซ์ ร้องศาลทรัพย์สินทางปัญญาและการค้าระหว่างประเทศกลาง อ้างสมาชิกวงแกรนด์เอ็กซ์ 8 คนกับบริษัทที่จัดคอนเสิร์ต
วงแกรนด์เอ็กซ์,ร้องศาล,เรียกค่าเสียหาย,ประสิทธิ์ ไชยะโท,มือกลอง,ข่าวหน้า1,คอนเสิร์ต